*Proiect*

**LEGEA**

**PROTEJĂRII MONUMENTELOR ISTORICE**

**Cuprins**

[PREAMBUL 3](#_Toc520820510)

[CAPITOLUL I. DISPOZIŢII GENERALE 3](#_Toc520820511)

[Articolul 1. Obiectul legii 3](#_Toc520820512)

[Articolul 2. Scopul legii 3](#_Toc520820513)

[Articolul 3. Principii 3](#_Toc520820514)

[Articolul 4. Noțiuni de referință 3](#_Toc520820515)

[CAPITOLUL II. MONUMENTELE ISTORICE ȘI PROTEJAREA LOR 6](#_Toc520820516)

[Articolul 5. Monumentele istorice 6](#_Toc520820517)

[Articolul 6. Hotarul terenului monumentului istoric 7](#_Toc520820518)

[Articolul 7. Rezervațiile istorice-culturale 7](#_Toc520820519)

[Articolul 8. Ansamblul bunurilor culturale al edificiilor de cult cu statut de monument istoric 8](#_Toc520820520)

[Articolul 9. Proprietatea şi dreptul de preemțiune asupra monumentelor istorice 8](#_Toc520820521)

[Articolul 10. Concesiunea monumentelor istorice 8](#_Toc520820522)

[Articolul 11. Menţiunea în acte a regimului de monument istoric 9](#_Toc520820523)

[Articolul 12. Protejarea monumentelor istorice 9](#_Toc520820524)

[Articolul 13. Zona de protecţie a monumentelor istorice 10](#_Toc520820525)

[CAPITOLUL III. CLASAREA ȘI EVIDENȚA MONUMENTELOR ISTORICE 11](#_Toc520820526)

[Articolul 14. Procedura de clasare a monumentelor istorice 11](#_Toc520820527)

[Articolul 15. Clasarea de urgenţă a monumentelor istorice 12](#_Toc520820528)

[Articolul 16. Registrul Naţional al Monumentelor Istorice 12](#_Toc520820529)

[Articolul 17. Statutul bunurilor imobile supuse procedurii de clasare 13](#_Toc520820530)

[Articolul 18. Statutul bunurilor imobile pasibile de a fi clasate 13](#_Toc520820531)

[Articolul 19. Informarea proprietarilor privind clasarea monumentelor istorice 13](#_Toc520820532)

[Articolul 20. Declasarea monumentului istoric 13](#_Toc520820533)

[Articolul 21. Includerea monumentelor istorice în Cadastrul bunurilor imobile 14](#_Toc520820534)

[Articolul 22. Inventarierea monumentelor istorice 14](#_Toc520820535)

[Articolul 23. Însemnul distinctiv al monumentelor istorice 15](#_Toc520820536)

[CAPITOLUL IV. INTERVENȚIILE LA MONUMENTELE ISTORICE 15](#_Toc520820537)

[Articolul 24. Cercetarea arheologică a monumentelor istorice 15](#_Toc520820538)

[Articolul 25. Sondajele arhitecturale la monumente istorice 15](#_Toc520820539)

[Articolul 26. Cerințe privind proiectarea și operarea lucrărilor de intervenții la monumente istorice 16](#_Toc520820540)

[Articolul 27. Avizul de intervenție la monumentele istorice și în zonele de protecție 16](#_Toc520820541)

[Articolul 28. Intervenţiile asupra monumentelor istorice de categoria obiect individual și ansamblu 17](#_Toc520820542)

[Articolul 29. Intervenţiile în cadrul monumentelor istorice - situri construite 19](#_Toc520820543)

[CAPITOLUL V. ORGANIZAREA INSTITUȚIONALĂ A DOMENIULUI PROTEJĂRII MONUMENTELOR ISTORICE 20](#_Toc520820544)

[Articolul 30. Organisme și instituții de specialitate 20](#_Toc520820545)

[Articolul 31. Ministerul Educației, Culturii și Cercetării 20](#_Toc520820546)

[Articolul 32. Institutul Naţional al Patrimoniului Cultural 22](#_Toc520820547)

[Articolul 33. Agenția Naţională a Monumentelor și Siturilor 23](#_Toc520820548)

[Articolul 34. Consiliul Naţional al Monumentelor Istorice. 24](#_Toc520820549)

[CAPITOLUL VI. ATRIBUŢIILE AUTORITĂŢILOR PUBLICE LOCALE ȘI A UNITĂȚILOR TERITORIALE AUTONOME ÎN DOMENIUL PROTEJĂRII MONUMENTELOR ISTORICE 25](#_Toc520820550)

[Articolul 35. Atribuţii generale 25](#_Toc520820551)

[Articolul 36. Atribuţiile autorităţilor publice locale de nivelul I 26](#_Toc520820552)

[Articolul 37. Atribuţiile primarului 27](#_Toc520820553)

[Articolul 38. Atribuţiile autorităţilor publice locale de nivelul II și a unităților teritoriale autonome 27](#_Toc520820554)

[Articolul 39. Cooperarea în domeniul protejării monumentelor istorice 28](#_Toc520820555)

[CAPITOLUL VII. OBLIGAŢIILE PROPRIETARILOR DE MONUMENTE ISTORICE 28](#_Toc520820556)

[Articolul 40. Obligaţiile proprietarilor şi titularilor dreptului de administrare asupra monumentelor istorice 28](#_Toc520820557)

[Articolul 41. Obligația privind protejarea monumentului istoric 30](#_Toc520820558)

[CAPITOLUL VIII. FINANŢAREA ACTIVITĂŢILOR DE PROTEJARE A MONUMENTELOR ISTORICE 30](#_Toc520820559)

[Articolul 42. Surse și modalități de finanțare a activităților de protejare a monumentelor istorice 30](#_Toc520820560)

[Articolul 43. Bugetul autorităților publice pentru protejarea monumentelor istorice 31](#_Toc520820561)

[Articolul 44. Contribuţia financiară a autorităților publice și garanția imobiliară 31](#_Toc520820562)

[Articolul 45. Acoperirea costului lucrărilor asupra monumentelor istorice incluse în programe stabilite prin hotărâri de Guvern 32](#_Toc520820563)

[Articolul 46. Scutiri de impozite și compensări pentru monumente istorice 32](#_Toc520820564)

[Articolul 47. Asigurarea exercitării dreptului de preemțiune al statului 33](#_Toc520820565)

[CAPITOLUL IX. RĂSPUNDEREA PENTRU ÎNCĂLCAREA PREZENTEI LEGI ȘI APLICAREA CONVENȚIILOR INTERNAȚIONALE 33](#_Toc520820566)

[Articolul 48. Răspunderea pentru încălcarea prezentei legi 33](#_Toc520820567)

[Articolul 49. Aplicarea convențiilor internaționale în domeniul protejării patrimoniului cultural 33](#_Toc520820568)

[CAPITOLUL X. DISPOZIŢII FINALE ȘI TRANZITORII 33](#_Toc520820569)

[Articolul 50. 33](#_Toc520820570)

#

# PREAMBUL

În scopul asigurării condițiilor optime pentru promovarea și valorificarea monumentelor istorice în calitatea lor de moştenire culturală şi mărturie identitară a ţării, integrării monumentelor istorice în politicile culturale, educaţionale, de dezvoltare urbanistică şi de amenajare a teritoriului, asigurării unui cadru juridic naţional adecvat pentru protejarea acestui tip de monumente, ajustat la prevederile Constituției Republicii Moldova (art. 33 al. (3) și art. 59), convenţiilor, cartelor, regulamentelor, rezoluțiilor şi recomandărilor UNESCO, ICOMOS şi ale Consiliului Europei referitoare la domeniul patrimoniului cultural,

Parlamentul adoptă prezenta lege organică.

# CAPITOLUL I. DISPOZIŢII GENERALE

## Articolul 1. Obiectul legii

 Prezenta lege reglementează regimul juridic general al monumentelor istorice.

##  Articolul 2. Scopul legii

(1) Scopul legii constă în formarea și punerea în aplicare a sistemului național de protejare a monumentelor istorice.

(2) Protejarea monumentelor istorice rezidă din necesitatea creării condiţiilor pentru eficientizarea funcţiilor politice, organizaționale, culturale, economice şi educaţionale ale statului în domeniul documentării, conservării, gestionării și punerii în valoare a monumentelor istorice, utilizării lor moderne, astfel ca acestora să li se asigure un rol important în dezvoltarea culturii, artei, ştiinţei şi educaţiei, în menţinerea tradiţiilor şi identităţii culturale, contribuind astfel la promovarea dezvoltării durabile şi democratice a societăţii.

## Articolul 3. Principii

Prezenta lege are la bază principii general umane: egalitatea de demnitate și deschidere față de alte culturi, accesul echitabil la monumentele istorice, unicitatea bunurilor și serviciilor culturale, solidaritatea, cooperarea internațională și secularismul.

## Articolul 4. Noțiuni de referință

În sensul prezentei legi următoarele noțiuni semnifică:

*sit construit* – monument istoric de categoria sit, constituit din totalitatea clădirilor/construcţiilor şi spaţiilor deschise (străzi, pieţe, grădini, scuaruri etc.) cuprinse în cadrul centrului istoric al unei localități sau în cadrul unui fragment de structură urbană istorică, unde sunt stabilite reguli specifice de amenajare şi construire în scopul asigurării perpetuării/regenerării caracteristicilor fundamentale ale mediului lor istorico-arhitectural şi fortificării autenticităţii/integrităţii sitului, asigurându-se, în acest context, interacţiunea armonioasă/organică între vechi şi nou. Între limitele acestui tip de sit pot să existe sau pot să nu existe monumente istorice de categoria monument sau ansamblu.

*mediu istorico-arhitectural* – mediul istoric constitutiv, spaţial şi volumetric, al unui sit construit sau al zonei de protecţie a monumentelor istorice, dispunând de următoarele caracteristici fundamentale: trama stradală și parametrii ei; parcelarea istorică a sitului; raportul/relaţia între spaţiile libere, construite şi verzi ale sitului; grădinile, scuarurile, pieţele şi piaţetele; fondul construit istoric; mod de amplasare și interrelaționare a clădirilor în cadrul parcelelor şi cartierelor; structura volumetrică, forma, regimul de înălţime, exteriorul specific al clădirilor şi construcţiilor (caracterizat prin: scară, amprenta la sol, structură volumetrică, structură compoziţională a faţadelor (raportul gol-plin, stilistică etc.), tipologie tâmplărie, materiale de construcţie, cromatică etc.).

*terenul monumentului istoric* – parte integrantă indispensabilă a oricărui monument istoric, formată din terenul/ suprafața de pământ pe care este amplasat bunul respectiv de patrimoniu cultural, legat de acesta din punct de vedere istoric și funcțional. Hotarele terenului monumentului istoric coincid, de regulă, cu limitele parcelei/parcelelor istorice ale bunului de patrimoniu cultural. Terenul monumentului istoric conţine edificii/construcţii, inclusiv auxiliare, amenajări (acestea formând componenta construită a bunului cultural protejat), spaţii deschise/verzi și/sau acvatice, precum şi stratul cultural-arheologic, situat subteran.

*zonă de protecţie* - suprafaţă de teren calculată de la limita exterioară a terenului istoric aferent monumentului, respectiv, de la limita exterioară a teritoriului unui sit, de jur împrejurul acestui teren sau sit, unde sunt stabilite reguli specifice de amenajare, de intervenţie la imobilele existente şi/sau de intervenţie prin construcţii noi, menite a asigura siguranța fizică a monumentului, protecția față de factorii de poluare, păstrarea, perpetuarea şi/sau, după caz, regenerarea mediului lui istorico-arhitectural sau natural, precum și integritatea percepţiei monumentului dinspre principalele direcții de acces vizual.

*zonă unificată de protecţie* – suprafaţă de teren formată din suprafețele a două sau mai multe zone de protecție distincte, în caz de intersecție/suprapunere parțială a acestora.

*autenticitate -* capacitatea bunului de patrimoniu cultural de a păstra credibilitatea și veridicitaea atributelor/caracteristicilor sale: a) pentru monumentele de categoria obiect individual şi ansamblu, autenticitatea se exprimă prin capacitatea acestora şi a părţilor lor constitutive de a reprezenta prin elementele caracteristice/definitorii (zidărie, structură portantă, tencuieli, elemente decorative, elemente de tâmplărie (uşi, ferestre etc.), de feronerie, de mobilier fix intern, acoperiş, zid de incintă, porți etc.) epoca/epocile în care au fost edificate, b) pentru monumentele de categoria sit construit autenticitatea se exprimă prin capacitatea elementelor mediului construit de a reprezenta prin vechimea lor epoca/epocile de edificare/constituire a sitului, iar în cazul construcțiilor noi de aici, capacitatea acestora de a se integra prin caracteristicile lor generale (formă, volumetrie, structură compoziţională, regim de înălţime, stilistică, materiale utilizate etc.) caracteristicilor generale ale mediului istorico-arhitectural al sitului.

*integritate* - gradul deplinătății și intactității bunurilor imobile cu statut de monument istoric și a mediului istorico-arhitectural al acestora, exprimat prin prezența elementelor necesare pentru stabilirea valorii acestora și a dimensiunilor capabile să asigure reprezentarea caracteristicilor și proceselor care transmit semnificația bunului cultural, precum și prin faptul că acesta nu este afectat de consecințele negative ale dezvoltării și sau neglijenței.

*regenerare a mediului istorico-arhitectural* – activităţi de intervenţie constructivă asupra/ în cadrul unui sit protejat, fără schimbarea/modificarea caracteristicilor fundamentale ale acestuia, bazate pe continuitate şi integrare armonioasă/organică în acest mediu, pe subordonare, pe îmbogăţirea acestui mediu sau, în cazul unor spații/fragmente distruse ale sitului – activități de reconstituire prin construcție nouă a caracteristicilor fundamentale ale mediului istorico-arhitectural. În caz de prezenţă aici a unor construcţii/amenajări care afectează negativ mediul istorico-arhitectural prin caracteristici care se disociază acestuia, regenerarea constă în intervenții de înlăturare a acestor construcţii/amenajări sau de aducere a parametrilor acestora în concordanță cu caracteristicile mediul istorico-arhitectural, sau în activități de izolare a impactului negativ cauzat de ele.

*intervenţii* – totalitatea lucrărilor operate asupra monumentelor istorice: reparaţie, conservare, restaurare sau reabilitare operate asupra monumentelor din categoria obiect individual şi ansambluri, inclusiv cele de esenţă regenerativă operate asupra siturilor.

*întreţinere* – lucrări continue/ciclice, non-distructive, limitate ca suprafaţă şi volum, operate în baza monitorizării şi inspectării periodice a monumentelor, cu respectarea valorii de monument a materialului şi a caracterului original al structurii protejate, pentru prevenirea degradărilor sau pentru prevenirea extinderii degradărilor deja apărute: curăţări non-distructive, lucrări minore de reparare şi refinisare, de înlocuire a materialelor deteriorate sau distruse (în caz de constatare a impractibilităţii menţinerii acestora) etc.

*reparaţie* – complex de lucrări efectuat în scopul menţinerii imobilului protejat în stare de exploatare, fără modificarea caracteristicilor lui istorice.

*conservare* – complex de lucrări (cercetare ştiinţifică, proiectare şi operare a intervenţiilor proiectate) efectuat în scopul prevenirii înrăutăţirii stării monumentului istoric sau de remediere a unei înrăutăţiri deja produse, inclusiv prin lucrări de consolidare (cu caracter temporar sau de durată), fără modificarea caracteristicilor arhitecturale şi structurale ale monumentului constatate la momentul clasării.

*restaurare* – complex de lucrări (cercetare ştiinţifică, proiectare şi operare a intervenţiilor proiectate) efectuat în scopul punerii în valoare, păstrării şi fortificării valorii istorico-culturale a imobilului protejat, inclusiv prin restabilirea integrităţii fizice şi funcţionale a acestuia și remedierea unor modificări/alterări suferite în timp.

*reabilitare* – complex de lucrări (cercetare ştiinţifică, proiectare şi operare a intervenţiilor proiectate), care comportă un caracter neinvaziv, efectuat în scopul adaptării imobilului protejat la necesităţile moderne rezidenţiale sau de exploatare (instalare încălzire, canalizare, electricitate etc.), care nu depăşesc strictul necesar pentru această adaptare şi nu afectează imaginea autentică şi valoarea istorico-culturală a monumentului istoric, incluzând efectuarea lucrărilor necesare de conservare/restaurare a bunului de patrimoniu cultural.

*punere în valoare* – identificarea şi scoaterea în evidenţă a caracteristicilor istorico-culturale ale bunului protejat în rezultatul operării unor lucrări de conservare/restaurare sau reabilitare etc., inclusiv prin amenajarea terenului aferent, atribuirea acestui bun a unei funcţiuni corespunzătoare, plasarea acestuia în circuitul turistic, precum şi marcarea bunului protejat prin însemn distinctiv și plăcuţă cu inscripţie informativă.

*monitorizare* - proces de supraveghere, măsurare și evaluare în timp a stării monumentelor istorice și/sau factorilor de mediu asociați acestora.

*strategie naţională de protejare a monumentelor istorice* - principalul document de planificare a protejării monumentelor istorice, care reflectă politica naţională în domeniu şi introduce mecanismele naţionale de implementare a acestei politici.

*plan operaţional de implemntare a strategiei de protejare a monumentelor istoric*e - plan de implementare a strategiei, prevăzut pentru trei ani, care conţine programele, proiectele şi activităţile prioritare.

# CAPITOLUL II. MONUMENTELE ISTORICE ȘI PROTEJAREA LOR

## Articolul 5. Monumentele istorice

(1) Monumentele istorice reprezintă un gen distinct de bunuri imobile de patrimoniu cultural, protejate în calitate de mărturii ale istorie și culturii, de factor identitar și ambiental. Calitățile estetice, funcţionale, materiale etc. ale monumentelor istorice sunt subsidiare calităţii de mărturii ale istoriei.

În sensul prezentei legi, monumentele istorice se împart în următoarele categorii:

*a) obiect individual* – construcţie/structură, împreună cu: terenul aferent istoric constituit, construcțiile auxiliare, instalaţiile, componentele artistice, elementele de tâmplărie, feronerie, sculptură şi de mobilare interioară sau exterioară care fac parte integrantă din acestea, precum şi lucrări artistice comemorative: funerare şi de for public;

*b) ansamblu* - grup de construcţii/structuri urbane sau rurale, împreună cu terenul/terenurile aferente istoric constituite, caracterizat prin unitate morfologică, juridică sau funcţională (edificii şi structuri fortificate, palatine, rezidenţiale, sociale, administrative, comerciale, industriale, ştiinţifice, educaţionale, eclesiastice - complexe bisericeşti, mănăstiri etc.; opere ale arhitecturii peisajere şi ale artei grădinii - scuaruri, grădini, parcuri; necropole), împreună cu terenul/teritoriul aferent istoric constituit;

*c) sit* – teritoriu, cuprinzând creaţii umane situate într-un cadru construit sau natural, inclusiv: centre istorice ale localităţilor sau fragmente/zone de structură urbană istorică (situri construite); locuri ale memoriei istorice/culturale: peisaje culturale şi naturale, locuri legate de evenimente istorice sau culturale semnificative, de viaţa unor personalități remarcabile; rezervații istorico-culturale etc.

(2) Monumentele istorice pot fi bunuri imobile păstrate integral, fragmentar sau în stare de ruină, deasupra solului, în mediu subteran sau subacvatic.

(3) Monumentele istorice, ca parte a culturii și a patrimoniului cultural, reprezintă factorul fundamental și motorul dezvoltării durabile și echitabile, fiind o sursă semificativă de inspirație a creativității și inovației. Monumentele istorice, trebuie integrate în programe comunitare în scopul dezvoltării culturii, artei, științei și educației, menținerii tradițiilor și identității culturale, promovării valorilor democratice.

## Articolul 6. Hotarul terenului monumentului istoric

(1) Fiecare monument istoric este protejat în limitele hotarului terenului propriu.

(2) Hotarul terenului monumentului istoric de categoria obiect individual și ansamblu, de regulă, coincide cu limitele parcelei/parcelelor componentelor construite și naturale ale acestora, cunoscute la momentul clasării.

(3) Hotarul terenului monumentului istoric se reflectă în proiectului hotarelor terenului monumentului istoric, elaborat în baza materialelor de arhivă, precum și a planurilor istorice hotarnice și a cercetărilor științifice, ținând cont de integritatea monumentului istoric și de etapele de dezvoltare a acestuia.

(4) Hotarul monumentelor istorice se stabilește în conformitate cu normele metodologice aprobate prin ordinul ministrului educației, culturii și cercetării.

(5) Proiectul hotarului monumentului istoric este parte a dosarului de inventariere a bunului imobil protejat și se aprobă de ministerul Educației, Culturii și Cercetării.

(6) Modificarea hotarului monumentului istoric se operează în caz de identificare a unor documente inedite, în rezultatul investigațiilor de arhivă, arheologice sau istorico-urbanistice, care lipseau la etapa elaborării proiectului hotarului monumentului istoric.

## Articolul 7. Rezervațiile istorice-culturale

(1) Pentru monumentele din categoria siturilor complexe care dispun de unitate remarcabilă istorice-culturală și naturală, la propunerea Guvernului, Parlamentul poate acorda statut de Rezervație istorico-culturală cu drept de instituție publică.

(2) Rezervația istorico-culturală impune un regim special de întreținere, care se realizează în corespundere cu prevederile prezentei legi și a actelor legislative cu privire la aceste entități.

(3) Gestionarea Rezervațiilor istorico-culturale, în edificiile şi construcțiile cărora se află valori istorice şi artistice, piese de patrimoniu mobil, supuse păstrării şi expunerii publice, are loc în conformitate cu legislaţia în domeniul muzeelor şi cu prezenta lege.

(4) Regulamentele de organizare şi funcţionare a rezervaţiilor istorico-culturale, inclusiv hotarele lor, sunt adoptate prin hotărâre de Guvern, la propunerea Ministerului Educației, Culturii și Cercetării.

## Articolul 8. Ansamblul bunurilor culturale al edificiilor de cult cu statut de monument istoric

(1) Obiectele/bunurile liturgice istorice aflate în edificiile de cult cu statut de monument istoric, inclusiv iconostasul, icoanele, clopotele, inscripțiile ctitoricești, mormintele ctitorilor (interioare și exterioare), elemente decorative, picturi și alte piese figurative, mobilier fix și mobil, formează un ansamblu și constituie parte integrantă a monumentului, accesorii istorice esențiale ale acestuia. Lista și fișele de evidență a acestor obiecte sunt parte a dosarului de inventariere a edificiilor de cult cu statut de monument istoric.

(2) Înstrăinarea, dezmembrarea, distrugerea și deteriorarea ansamblului și a obiectelor/bunurilor menționate în alin. (1) este interzisă, dacă nu este autorizată printr-o decizie a Ministerului Educației, Culturii și Cercetării și este sancționată conform prevederilor legale.

## Articolul 9. Proprietatea şi dreptul de preemțiune asupra monumentelor istorice

(1) Monumentele istorice aparţin domeniului public al statului, autorităților locale de nivelul I și II, unităților teritoriale autonome, sau sunt proprietate privată a persoanelor fizice și juridice.

(2) Monumentele istorice proprietate publică a statului sau a autorităților publice locale și a unităților teritoriale autonome sunt inalienabile, imprescriptibile şi insesizabile; aceste monumente istorice pot fi date în administrare instituţiilor publice, pot fi date în folosinţă gratuită instituţiilor de utilitate publică sau închiriate/concesionate, în condiţiile legii.

(3) Monumentele istorice aparţinând domeniului privat pot face obiectul circuitului civil în condiţiile stabilite prin prezenta lege.

(4) Monumentele istorice aflate în proprietatea persoanelor fizice sau juridice de drept privat pot fi vândute numai în condiţiile exercitării dreptului de preemţiune al statului, prin Ministerul Educației, Culturii și Cercetării.

(5) Dreptul de preemțiune de către stat se exercită în termen de 90 de zile de la comunicarea intenției de vânzare de către proprietarul privat. Decizia autorității publice competente poate fi amânată pentru alte 90 de zile, ori de câte ori există o intenție serioasă de strângere de fonduri pentru a face o ofertă de cumpărare.

(6) Contractele încheiate cu încălcarea drepturilor de preemțiune sus-menționate sunt considerate nule și neavenite.

(7) Monumentele istorice de categoria obiect individual și ansamblu, aflate în proprietate comună, precum și terenurile de pământ aflate în hotarele terenului monumentului istoric respectiv, nu se supun divizării. Delimitarea practică a cotelor-părți aici nu se operează.

## Articolul 10. Folosirea acceptabilă a monumentului istoric

Folosirea monumentului istoric se permite numai în așa fel încât activitățile antropice sau de alt gen să nu-l deterioreze, să nu-i creeze pericole sau daune, să nu-i reducă valoarea culturală sau istorică, să nu ducă la schimbări în elementele autentice și să nu înrăutățească percepția acestuia.

## Articolul 11. Concesiunea monumentelor istorice

(1) Statul, autoritățile publice locale și alte unităților teritoriale autonome pot acorda solicitanților publici sau privați concesiuni de utilizare pentru monumentele istorice aflate în proprietatea lor în scopuri compatibile cu destinația lor culturală.

(2) Concesiunea de utilizare a monumentelor istorice proprietate de stat este autorizată de către Guvern la propunerea Ministerului Educației, Culturii și Cercetării și se eliberează cu condiția că este garantată conservarea și utilizarea publică a bunului și că va fi asigurată compatibilitatea utilizării acestui bun imobil cu semnificația sa istorico-culturală. Împreună cu autorizarea pentru concesiune, sunt stabilite și prescripțiile/instrucțiunile pentru conservarea bunului cultural.

(3) Concesiunea de utilizare se eliberează conform legii nr. 534 din 13 iulie 1995 cu privire la concesiuni, în baza unui proiect detaliat de valorificare. Criteriile și conținutul proiectului de valorificare vor fi stabilite prin regulament aprobat de Guvern.

(4) La inițierea concesionării monumentelor istorice, pentru a demonstra oportunitatea inițierii proiectului concedentul elaborează studiul de fezabilitate, în conformitate cu normele regulamentului aprobat de Ministerul Educației, Culturii și Cercetării.

## Articolul 12. Menţiunea în acte a regimului de monument istoric

În actele de înstrăinare, concesionare, închiriere, dare în administrare sau dare în folosinţă a monumentelor istorice se menţionează obligatoriu regimul de monument istoric al imobilelor şi terenului aferent, precum şi obligaţia protejării acestora potrivit prevederilor prezentei legi.

## Articolul 13. Protejarea monumentelor istorice

(1) Protejarea monumentelor istorice reprezintă un ansamblu de masuri cu caracter ştiinţific, juridic, administrativ, financiar, fiscal şi tehnic, menit să asigure identificarea, cercetarea, inventarierea, stabilirea zonei de protecţie, evidenţa, paza şi întreţinerea, proiectarea și operarea intervențiilor, prevenirea distrugerii/degradării/mutilării, consolidarea, conservarea/restaurarea, punerea în valoare a monumentelor istorice, protecția/regenerarea mediului lor istorico-arhitectural, integrarea monumentelor istorice în viața social-economică şi culturală a comunităților locale.

(2) Principiul de bază al protejării monumentelor istorice constă în păstrarea parametrilor și caracteristicilor acestor bunuri, precum și a contextului natural aferent, care determină valoarea istorică, culturală, memorială, artistică, estetică, științfică etc. a acestora.

(3) Statul garantează şi asigură protejarea monumentelor istorice în condiţiile stabilite prin prezenta lege.

(4) Protejarea monumentelor istorice constituie cauză de utilitate publică.

(5) Monumentele istorice sunt protejate conform unor reguli unice, fără a se admite discriminări pe criteriul regimului de proprietate sau stării de conservare.

(6) Efectuarea oricăror lucrări de intervenții asupra monumentelor istorice fără permisiunea stabilită de legislația națională, inclusiv de prezenta lege, este interzisă.

(7) Distrugerea parțială sau totală, degradarea, inclusiv prin abandonare și lipsire de întreținere, mutilarea (schimbarea arbitrară a caracteristicilor interioare şi exterioare) a monumentelor istorice şi a părţilor lor componente este interzisă. În caz de demolare a unui imobil cu statut de monument istoric sau a unei părți componente a acestuia, oficiile cadastrale teritoriale nu vor înregistra pe terenul monumentului istoric alte imobile decât imobilul reconstituit/restabilit în parametrii fizici exteriori și interiori de până la demolare.

(8) Restabilirea/reconstituirea întocmai a bunurilor cu statut de monument istoric distruse sau degradate, aducerea la situaţia iniţială a monumentelor istorice (inclusiv a terenului lor) mutilate sau asupra cărora s-a intervenit fără obţinerea prealabilă a aprobărilor legale, urmează a fi realizată din contul persoanelor juridice sau fizice care au iniţiat, finanţat şi executat lucrările ilegale asupra monumentului sau a zonei lui de protecţie, în bază de documentaţie de proiect avizată pozitiv de autoritatea publică centrală responsabilă de domeniul protejării monumentelor istorice. În caz constatare a abandonării și lipsirii de întreținere a bunurilor cu statut de monument istoric se va iniția procedura de expropriere a acestora pentru cauză de utilitate publică.

 (9) Amplasarea pe suprafața monumentelor istorice sau în zona lor de protecție a gardurilor, construcțiilor de protecție, mobilierului fix, căilor de acces, elementelor de publicitate, sigleor de companii, a altor instalații, altfel, decît în condițiile avizului Ministerului Educației, Culturii și Cercetării se interzice.

(10) Protejarea monumentelor istorice este parte componentă a strategiilor de dezvoltare durabilă economico-socială, culturală, turistică, urbanistică şi de amenajare a teritoriului, la nivel naţional şi local. Pentru asigurarea protejării monumentelor istorice se elaborează programe de stat, inclusiv programe ale unităților administrației publice locale de nivelul II și a unităților teritoriale autonome, privind păstrarea, conservarea/restaurarea, utilizarea şi popularizarea monumentelor istorice.

(11) Monumentele istorice şi zonele lor de protecţie definite potrivit legii, se includ în planurile de amenajare a teritoriului naţional, ale unităţilor administrativ-teritoriale şi în planurile urbanistice ale localităţilor.

(12) Implementarea practică a politicilor de protejare a monumentelor istorice de categoria sit construit se bazează pe organizarea şi funcționarea unei structuri/subdiviziuni specializate în cadrul autorității publice locale.

(13) Asupra monumentelor istorice se pot aplica servituţi de utilitate publică. Aplicarea de servituţi care au drept consecinţă acțiunile prevăzute la alin. (6) este interzisă.

(14) Monumentele istorice care se află pe teritoriul Republicii Moldova şi care sunt în proprietatea altor state, sunt protejate în condițiile prezentei legi.

 (15) Paza, întreţinerea, consolidarea, conservarea, restaurarea şi punerea în valoare a monumentelor istorice revin, după caz, proprietarilor sau titularilor altor drepturi reale asupra acestora.

## Articolul 14. Zona de protecţie a monumentelor istorice

(1) În scopul asigurării protejării monumentelor istorice şi păstrării/regenerării mediului lor istorico-arhitectural şi/sau natural, simultan cu conferirea statutului de monument istoric, pentru aceste obiecte se instituie zona lor de protecţie.

(2) Regulamentul privind zona de protecție a monumentelor istorice se aprobă prin Hotărîre de Guvern.

(3) Zonele de protecţie ale monumentelor istorice se desfăşoară perimetral, de jur împrejurul limitei exterioare a terenului monumentului, pe o rază de 100 m în intravilanul localităţilor urbane, de 200 de metri în intravilanul localităţilor rurale şi de 500 de metri în extravilanul localităţilor.

(4) Delimitarea hotarului exact al zonelor de protecţie se realizează în baza proiectului zonei de protecţie a monumentului istoric. Delimitarea se operează pe baza reperelor topografice, geografice sau urbanistice, ţinând cont de particularitățile cadrului urbanistic şi/sau natural existent (hotare proprietăţi/unităţi cadastrale, relief etc.). Proiectul zonei de protecție este parte componentă a dosarului de inventariere a monumentului istoric.

(5) Autoritățile publice locale includ zonele de protecție ale monumentelor istorice în documentația cadastrală, în planurile urbanistice şi în regulamentele aferente.

(6) În caz de intersectare, prin suprapunere parţială, a zonelor de protecţie a două sau mai multe monumente istorice, pentru acestea se instituie o zonă unificată de protecţie, în documentaţia cadastrală și urbanistică fiind marcat hotarul unic al acestei zone.

# CAPITOLUL III. CLASAREA ȘI EVIDENȚA MONUMENTELOR ISTORICE

## Articolul 15. Procedura de clasare a monumentelor istorice

(1) Clasarea este procedura de conferire unui bun imobil a statutului de monument istoric prin includerea acestui în Registrul național al monumentelor istorice.

 (2) Procedura de clasare a bunurilor imobile se declanșează din oficiu de către Ministerul Educației, Culturii și Cercetării:

a) pentru bunurile imobile aflate în proprietatea statului, a unităților administrativ-teritoriale cu statut special, a autorităților publice locale și a cultelor religioase, în cazul dacă acestea au fost construite cu cel puțin de 50 de ani în urmă;

b) pentru bunurile imobile aflate în proprietate privată, în cazul dacă acestea au fost construite cu cel puțin 100 de ani în urmă.

(3) Bunurile imobile cu o vârstă cuprinsă între 20-50 de ani pot fi, la solicitarea proprietarului, cu titlul de excepție, supuse procedurii de clasare în caz dacă prin expertiză de statse va demonstra deținerea de către acestea a unei valori culturale deosebite.

(4) Clasarea bunurilor imobile conține următoarele etape: a) elaborarea și avizarea fișei de clasare, b) emiterea Ordinului privind instituirea regimului de protecție a bunului imobil, c) elaborarea și aprobarea proiectului de lege privind completarea Registrului național al monumentelor istorice.

(5) Fişa de clasare a bunului imobil este întocmită de către Institutul National al Patrimoniului Cultural prin experți acreditați și se avizează de către Consiliul Naţional al Monumentelor Istorice.

(6) Conţinutul fişei de clasare se stabileşte prin normele metodologice incluse în Regulamentul privind Registrul Naţional al Monumentelor Istorice. Fişa de clasare este parte componentă a Registrului şi se păstrează o perioadă nelimitată de timp în arhiva Institutului Naţional al Patrimoniului Cultural.

 (7) În baza fișei de clasare și a avizului Consiliului Național al Monumentelor Istorice Ministrul Educației, Culturii și Cercetării emite Ordinul privind instituirea regimului de protecție a bunului imobil propus pentru clasare, elaborează și înaintează spre aprobare în modul stabilit, proiectul de lege privind completarea Registrului Național al Monumentelor Istorice.

## Articolul 16. Clasarea de urgenţă a monumentelor istorice

(1) Clasarea de urgenţă este procedura excepţională prin care un bun imobil istoric aflat în pericol iminent de distrugere sau de alterare fizică este clasat în vederea luării măsurilor urgente necesare pentru salvarea lui.

(2) Ministerul Educației, Culturii și Cercetării poate declanşa procedura de clasare de urgentă, din oficiu sau la solicitarea oricărei persoane interesate.

(3) Declanşarea procedurii de clasare de urgență se efectuează în maxim 3 zile de la identificarea situației imobilului sau înregistrarea solicitării privind situaţia imobilului, în baza procesului verbal de constatare elaborat de specialistul Agenției Naționale a Monumentelor și Siturilor.

(4) În bază procesului verbal de constatare și a demersului Agenției Naționale a Monumentelor și Siturilor, Ministrul Educației, Culturii și Cercetării emite Ordinul privind instituirea de urgență a regimului de protecție a bunului imobil și urmează procedurile prevăzute de art. 15.

## Articolul 17. Registrul Naţional al Monumentelor Istorice

(1) Evidența monumentelor istorice este realizată prin intermediul Registrului național al monumentelor istorice.

(2) Registrul naţional al monumentelor istorice (în continuare – Registrul) reprezintă un sistem informaţional de stat, cuprinzând bunurile imobile care au obținut statutul de monument istoric.

(3) Registrul se aproba de către Parlament la propunerea Guvernului în baza proiectului elaborat de Ministerul Educației, Culturii și Cercetării.

(4) Registrul se actualizează periodic, în bază de liste adiționale, ca urmare a finalizării procedurii de clasare a monumentelor istorice nou identificate, la propunerea Guvernului, în baza proiectelor elaborate de Ministerul Educației, Culturii și Cercetării.

(5) Registrul este ținut de către Ministerul Educației, Culturii și Cercetării prin intermediul Institutului Naţional al Patrimoniului Cultural.

(6) Ținerea Registrului include monitorizarea monumentelor istorice şi asigurarea documentară a acestora prin dosare de inventar.

 (7) Regulamentul privind Registrul Național al Monumentelor Istorice se aprobă prin ordinul ministrului educației, culturii și cercetării.

 (8) Pentru autoritățile publice abilitate, Registrul și listele adiționale aprobate de către Parlament, reprezintă temeiul legal de a include monumentele istorice în Cadastrul Bunurilor Imobile al Republicii Moldova, în planurile de amenajare a teritoriului, în planurile urbanistice, precum și în alte documente de politici locale și naționale.

## Articolul 18. Statutul bunurilor imobile supuse procedurii de clasare

Bunurile imobile intrate în procedură de clasare se consideră monumente istorice nou identificate și beneficiază pe întreaga durată a procedurii de clasare de regimul juridic al bunurilor imobile înscrise în Registrul Național al Monumentelor Istorice.

## Articolul 19. Statutul bunurilor imobile pasibile de a fi clasate

(1) Bunurile imobile definite la lit. a) și b) alin. (2) art. 15, care nu au fost examinate în vederea declanșării procedurii de clasare, dispun de statut de bunuri imobile pasibile de a fi clasate.

(2) Bunurile imobile pasibile de a fi clasate nu pot fi supuse demolări și reconstrucției, decît, ca urmare a stabilirii prin expertiză de stat a lipsei valorii istorico-culturale la aceste bunuri și luării deciziei de neîncepere pentru aceste obiecte a procedurii de clasare.

## Articolul 20. Informarea proprietarilor privind clasarea monumentelor istorice

(1) În cazul declanșării procedurii de clasare din oficiu, Ministerul Educației, Culturii și Cercetării anunță în 10 zile proprietarul / deținătorul de drept a bunului imobil cu privire la demararea procedurii de clasare și de emitere a ordinului privind instituirea regimului de protecție a bunului imobil.

(2) Informarea privind clasarea bunurilor imobile se face prin scrisoare oficială cu anexarea obligațiilor de protejare, aduse la cunoștință de către un funcționar public sau prin scrisoare recomandată cu confirmarea recepționării acesteia.

(3) În cazul bunurilor private aflate în proces de clasare, proprietarul beneficiază de dreptul de a contesta în instanța administrativă decizia Ministerului Educației, Culturii și Cercetării de a clasa bunul imobil.

(4) Pe parcursul procesului de contestare a inițierii procedurii de clasare, bunul imobil contestat, până la decizia definitivă a instanței, își păstrează statutul de protecție de monument istoric nou identificat, procedura de clasare a bunului fiind stopată, aceasta fiind reluată în mod automat în caz de respingere definitivă a contestării de către instanță.

(5) În cazul unei decizii definitive a instanței favorabile proprietarului, ordinul Ministrului Educației, Culturii și Cercetării privind instituirea regimului de protecție a acestui bun în calitate de monument istoric este anulat.

## Articolul 21. Declasarea monumentului istoric

(1) În sensul prezentei legi, prin declasare se înțelege radierea din Registrul naţional al monumentelor istorice a unui bun imobil de către Parlament.

(2) Ministerului Educației, Culturii și Cercetării, comunică proprietarului, titularului dreptului de administrare sau titularului altui drept real asupra monumentului istoric declasat efectuarea radierii, în maximum 10 zile de la publicarea hotărârii de declasare.

(3) Declasarea monumentelor istorice urmează aceeași procedură ca cea prevăzută pentru clasare. Declasarea poate fi declanşată în situaţia dispariţiei/distrugerii integrale a monumentului istoric în caz de constatare a imposibilităţii reconstituirii acestuia (scindare, alunecare, prăbuşire a pământului/terenului, inundare permanentă a terenului monumentului etc.).

Demolarea, degradarea şi/sau mutilarea totală sau parțială a bunurilor imobile cu statut de monument istoric drept urmare a acțiunii sau inacțiunii umane nu poate servi drept motiv de declasare a monumentelor istorice, ci constituie suportul juridic pentru sancționarea proprietarului/gestionarului cu orice titlu juridic al bunului protejat și obligarea lui de a reconstitui, de a aduce monumentul la starea inițială, eventual, servește drept bază juridică pentru confiscarea bunului cultural protejat, în conformitate cu legislația în vigoare.

## Articolul 22. Includerea monumentelor istorice în Cadastrul bunurilor imobile

(1) Monumentele istorice sunt incluse în mod obligatoriu în Cadastrul bunurilor imobile al Republicii Moldova.

(2) Includerea monumentelor istorice în Cadastru este realizată fără taxă de către Oficiile cadastrale teritoriale, în termen de 60 de zile de la depunerea către aceste autorități a solicitării Ministerului Educației, Culturii și Cercetării.

(3) Metodologia înscrierii monumentelor istorice în Cadastru este elaborată în comun de către Ministerul Educației, Culturii și Cercetării și Agenția Servicii Publice și aprobată prin ordinul celor două entități.

(4) Documentele de înscriere în Cadastru sunt parte componentă a dosarului de inventar al monumentului istoric.

(5) Modificarea adresei monumentelor istorice se confirmă de către Parlament prin introducerea schimbărilor respective în Registrul Național al Monumentelor Istorice. Înregistrarea cadastrală a adreselor monumentelor istorice în alte condiții decât în baza adreselor din Registrul Național al Monumentelor Istorice se interzice.

(6) Divizarea adreselor și terenurilor monumentelor istorice aflate în proprietate publică se interzice.

(7) În cazul monumentelor istorice aflate în proprietate privată, înregistrarea cadastrală a divizării adreselor sau terenurilor se efectuează doar după modificarea/completarea în acest sens a Registrului Național al Monumentelor Istorice de către Parlament.

## Articolul 23. Inventarierea monumentelor istorice

(1) Inventarierea monumentelor istorice reprezintă acţiunile de acumulare a totalităţii informaţiilor, documentelor și cercetărilor privind imobilele clasate drept monumente istorice, de identificare a imobilelor susceptibile de a dobândi statut de monument istoric, precum și de documentare a monumentelor istorice declasate, deteriorate, distruse sau dispărute.

(2) Inventarierea se efectuează în conformitate cu prevederile prezentei legi și a normelor aprobate de Ministerul Educației, Culturii și Cercetării.

(3) Inventarierea monumentelor istorice este realizată de către Agenția Națională a Monumentelor și Siturilor, cu participarea, după caz, a instituțiilor / asociațiilor de profil, cercetătorilor și specialiștilor în domeniu sau altor persoane interesate.

(4) Datele generale rezultate din activitatea de inventariere sunt publicate pe pagina web unificată a monumentelor istorice, cu asigurarea accesului liber pentru public, și în conformitate cu actele normative în vigoare.

## Articolul 24. Însemnul distinctiv al monumentelor istorice

Statutul de monument istoric, inclusiv de sit construit, se marchează printr-un însemn distinctiv/siglă. Însemnul, împreună cu inscripția informativă corespunzătoare, este amplasat de reprezentanții autorităților publice locale pe monumentul istoric, la intrarea/intrările în zona construită protejată sau în oraşul/satul istoric, în conformitate cu normele metodologice aprobate prin ordin al ministrului educației, culturii și cercetării.

# CAPITOLUL IV. INTERVENȚIILE LA MONUMENTELE ISTORICE

## Articolul 25. Cercetarea arheologică a monumentelor istorice

(1) Cercetarea arheologică este obligatorie pentru terenurile monumentelor istorice și a zonelor de protecție ale acestora și se realizează conform Legii 218/2010 privind protejarea patrimoniului arheologic, cu modificările și completările ulterioare.

(2) Cercetarea arheologică sistematică la monumentele istorice și în zonele de protecție ale acestora se realizează conform proiectelor multianuale avizate de Comisia Națională Arheologică.

(3) Cercetarea arheologică preventivă și de salvare la monumentele istorice și în zonele de protecție ale acestora se realizează înainte de începutul oricărui tip de lucrări de intervenții la obiectele nominalizate în cazul dacă aceste activități pot afecta în adîncime terenul monumentului și a zonei de protecție.

(4) În procesul elaborării proiectelor de intervenții la monumente istorice, cercetarea arheologică preventivă reprezintă o condiție obligatorie.

(5) Conservarea și protejarea monumentelor istorice reprezentând vestigii arheologice rămase decopertate se fac de către investitori sub coordonarea conducătorului şantierului arheologic şi a organizației responsabile de cercetări.

## Articolul 26. Sondajele arhitecturale la monumente istorice

 (1) Sondajele arhitecturale la monumentele istorice se realizează în bază de autorizație eliberată de Ministerul Educației, Culturii și Cercetării la solicitarea beneficiarilor.

 (2) Sondaje arhitecturale se documentează grafic și fotografic și se includ în mod obligatoriu în schița de proiect de intervenții la monumente istorice.

 (3) Pentru monumentele istorice invocate de Consiliul Național al Monumentelor Istorice și Agenția Națională a Monumentelor și Siturilor sondajele arhitecturale sunt obligatorii.

## Articolul 27. Cerințe privind proiectarea și operarea lucrărilor de intervenții la monumente istorice

 (1) Proiectele de intervenții la monumentele istorice și în zonele lor de protecție sunt elaborate de proiectanți calificați (arhitecți, ingineri) care dețin competențe profesionale în domeniu și care sunt înscriși în registre de specialitate deținute de către Ministerul Educației, Culturii și Cercetării.

 (2) Intervențiile asupra monumentelor istorice și în zonele lor de protecție sunt executate numai de către operatori economici acreditați, care angajează lucrători calificați, ce dețin competențe profesionale în domeniu și care sunt înscriși în registre de specialitate deținute de către Ministerul Educației, Culturii și Cercetării.

 (3) Competențele profesionale ale operatorilor menționați la alin. (1) și (2), precum și criteriile și procedurile de accesare a registrelor de specialitate a operatorilor acreditați sunt stabilite de către Guvern la propunerea Ministerului Educației, Culturii și Cercetării.

## Articolul 28. Avizul de intervenție la monumentele istorice și în zonele de protecție

 (1) Intervențiile la monumentele istorice și în zonele de protecție ale acestora se realizează în baza avizului de intervenție eliberat de către Ministerului Educației, Culturii și Cercetării în baza deciziei Consiliului Național al Monumentelor Istorice.

 (2) Avizul de intervenție la monumentele istorice și în și în zonele de protecție ale acestora este condiționat de faptul, că acesta se referă la un risc specific, aflat în legătură cu pierderea sau deteriorarea patrimoniului cultural național, care nu poate fi administrat de niciun alt organ de stat decît de cel cu competențe în domeniu și responsabil de protecția patrimoniului cultural - Ministerul Educației, Culturii și Cercetării, acest risc fiind diferit de alte tipuri de riscuri, care fac obiectul autorizării legate de planificarea urbană, securitatea în construcții etc.

 (3) Avizul de intervenție la monumentele istorice și în zonele de protecție ale acestora este aprobat de către Ministerul Educației, Culturii și Cercetării ca urmare a procedurii de examinare a proiectelor de intervenții la monumentele istorice în cadrul Consiliului Național al Monumentelor Istorice.

 (4) Avizul de intervenție la monumentele istorice și în zonele de protecție a acestora, este eliberat de către Ministerul Educației, Culturii și Cercetării în termen de maximum 5 zile lucrătoare de la data aprobării de către Consiliul National al Monumentelor Istorice a proiectului de execuție pentru obiectul solicitat.

 (5) Eliberarea de către autoritățile publice, a autorizației de construcție în lipsa avizului Ministerului Educației, Culturii și Cercetării privind intervenția la bunul cultural protejat este lovită din start de nulitatea absolută.

 (6) Examinarea solicitărilor de intervenții la monumente istorice și în zonele de protecție este realizată de către Consiliului Național al Monumentelor Istorice în coordonare cu Agenția Națională a Monumentelor și Siturilor în două etape succesive (schiță de proiect și proiect de execuție) și se finalizează cu decizii de avizare/neavizare a documentației dezbătute.

 (7) Pentru obținerea avizului de intervenție la monumente istorice și în zonele lor de protecție, solicitantul trebuie să elaboreze și prezinte schița de proiect și proiectul de execuție a lucrării preconizate la Agenția Națională a Monumentelor și Siturilor, care, conform etapelor prevăzute, elaborează raportul de conformitate a proiectelor și le prezintă spre examinare și avizare în Consiliul Național al Monumentelor Istorice.

 (8) Termenul de examinare a documentației de proiect, de către Agenția Națională a Monumentelor și Siturilor și Consiliul Național al Monumentelor Istorice, nu va depăși limita totală de 30 de zile pentru fiecare etapă.

 (9) Procedura de examinare a solicitărilor de intervenții la monumentele istorice și în zonele de protecție ale acestora de către Agenția Națională a Monumentelor și Siturilor și Consiliul Național al Monumentelor Istorice se stabilești printr-un act normativ aprobat de Guvern.

 (10) Cerințele normative față de documentația de proiect pentru lucrările de intervenție la monumentele istorice și în zonele lor de protecție sunt stabilite prin actul normativ de specialitate aprobat de Ministerul Educației, Culturii și Cercetării.

## Articolul 29. Intervenţiile asupra monumentelor istorice de categoria obiect individual și ansamblu

(1) În sensul prezentei legi, prin intervenţii la monumente istorice de categoria obiect individual sau ansamblu se are în vedere:

a) lucrările de cercetare prin sondaje arhitecturale sau săpături arheologice;

b) lucrările de reparație, conservare/restaurare, reabilitare, construire, extindere, consolidare, restructurare, de sistematizare şi excavare a terenului monumentului, de amenajare peisagistică şi de punere în valoare;

c) executarea de mulaje de pe componente ale monumentelor istorice;

d) amplasarea definitivă sau temporară de împrejmuiri, construcţii de protecţie, piese de mobilier fix, de panouri publicitare, firme, sigle sau orice fel de însemne pe monumente istorice sau în cadrul lor, precum şi în zona lor de protecţie;

e) schimbări ale funcţiunii sau destinaţiei monumentelor istorice;

f) amenajări de căi de acces, pietonale şi carosabile, utilităţi anexe, indicatoare, inclusiv în zonele de protecţie a monumentelor istorice.

(2) Intervențiile la monumentele istorice de categoria obiect individual sau ansamblu se realizează în baza Regulamentului privind principiile de intervenție aprobat prin ordinul ministrului educației, culturii și cercetării.

(3) Intervențiile, care pot avea ca efect demolarea, degradarea sau modificarea caracteristicilor volumetrice și spațiale a construcțiilor istorice existente pe terenul monumentelor istorice sunt interzise.

(4) Pe terenul monumentelor istorice se operează doar intervenții/lucrări axate pe protejarea acestui bun de patrimoniu cultural sau a părților lui componente, pe protejarea mediului lui istorico-arhitectural sau natural.

(5) Intervenţiile prin construcţii noi pe terenul monumentului istoric de categoria obiect individual şi ansamblu (inclusiv prin anexe noi la construcțiile istorice de aici), limitate ca suprafaţă şi volum, pot fi acceptate doar în cazuri excepţionale, doar dacă acest fapt este indispensabil pentru valorificarea modernă a monumentului istoric, cu respectarea obligatorie a caracteristicilor bunului protejat, a regimului lui de înălțime, a cadrului său tradiţional/istoric, echilibrul compoziţiei sale şi relaţiei sale istorice cu mediul înconjurător (istorico-arhitectural sau natural).

(6) Autorizaţia referitoare la intervențiile prevăzute la alin. (1), lit. b), c), d), e), f), se eliberează de către autoritatea publică locală competentă teritorial doar în conformitate cu documentația de proiect avizată pozitiv în modul stabilit la fazele majore de elaborare a acesteia (schiță și proiect de execuție) și eliberarea avizului de intervenție la monumente istorice de către Ministerul Educației, Culturii și Cercetării, iar autorizația referitoare la intervențiile prevăzute la alin. (1), lit. a), se eliberează de către Ministerul Educației, Culturii și Cercetării.

(7) Documentația de proiect de intervenție asupra monumentelor istorice de categoria obiect individual și ansamblu, proprietate publică, se elaborează exclusiv în bază de caiet de sarcini avizat pozitiv de Ministerul Educației, Culturii și Cercetării.

(8) Actele permisive pentru intervenţiile prevăzute la alin. (1), lit. b), c), d), e), f), emise fără avizul de specialitate și acordul de interevenții la monumente istorice al Ministerului Educației, Culturii și Cercetării sunt lovite de nulitate absolută.

(9) Toate intervenţiile care se efectuează asupra monumentelor istorice, altele decât cele de schimbare a funcţiunii sau a destinaţiei, de întreţinere sau de reparaţii curente, indiferent de sursa lor de finanţare şi de regimul de proprietate al imobilului, se fac sub inspecţia şi controlul propriu al Ministerului Educației, Culturii și Cercetării.

(10) Elaborarea proiectelor de consolidare, conservare/restaurare, reabilitare, verificarea tehnică a proiectelor şi dirigentarea lucrărilor se efectuează doar de experţi şi specialişti acreditați în domeniu, cu respectarea exigenţelor specifice domeniului monumentelor istorice şi a cerinţelor privind calitatea în construcţii. Expertizarea tehnică a monumentelor indică mijloacele/soluţiile tehnice prin intermediul cărora, fără a prejudicia autenticitatea şi integritatea construcţiilor în cauză, fără a afecta imaginea istorică a exteriorului şi interiorului lor, se va asigura perpetuarea în timp a acestora.

(11) Lucrările de construcție sau de alt gen care se efectuează pe terenurile de pământ aflate în conexiune cu terenul monumentului istoric, pot fi executate doar în caz de prezență în documentația respectivă de proiect, avizată conform legii, a compartimentelor de asigurare a protecției monumentului istoric sau a părților lui componente, inclusiv a evaluării impactului acestor lucrări asupra bunului de patrimoniu cultural.

(12) Normativele în vigoare în domeniul construcţiilor noi pot fi aplicate la lucrările de intervenţie asupra monumentelor istorice doar în măsura în care aplicarea lor nu prejudiciază autenticitatea și integritatea monumentului.

## Articolul 30. Intervenţiile în cadrul monumentelor istorice - situri construite

(1) Intervenţiile prin construcţii noi vor ține cont de caracteristicile istorice ale mediului istorico-arhitectural al siturilor construite, respectând principiile de organizare spaţială istorice, implicit parcelarea şi scara, integrându-se armonios/organic în acest mediu. În caz de existență a unor fragmente ale acestor situri cu mediul istorico-arhitectural degradat, intervenţiile prin construcţii noi vor contribui la regenerarea mediului istorico-arhitectural al siturilor construite. Regulamentul privind principiile de intervenție în cadrul siturilor construite este aprobat prin ordinul Ministerului Educației, Culturii și Cercetării.

Cercetarea stratului arheologic în cadrul realizării acestor intervenţii şi prezentarea corespunzătoare a descoperirilor, fără a împiedica organizarea generală a ţesutului urban, este un element important al politicii de protejare a siturilor construite, astfel asigurându-se dreptul societăţii/comunităţii de cunoaştere a trecutului localităţii respective, în particular, şi al istoriei ţării, în general.

(2) Noile funcţii urbane şi reţele de infrastructură trebuie adaptate specificului siturilor construite, asigurându-se păstrarea, regenerarea şi perpetuarea caracteristicilor istorice fundamentale a acestora.

(3) Marile reţele de circulaţie, prevăzute în cadrul amenajării teritoriului, nu penetrează siturile construite, ci doar facilitează accesul către ele, reglementându-se, totodată, circulaţia vehiculelor în interiorul siturilor. Terenurile/locurile de parcare/staţionare a vehiculelor se amenajează astfel, încât să nu deterioreze mediul istorico-arhitectural al sitului.

(4) Construcțiile sau amenajările moderne din siturile construite realizate anterior conferirii acestora a statutului de monument istoric, precum şi cele realizate după conferirea acestui statut, care nu ţin cont de caracteristicile fundamentale ale mediului istorico-arhitectural al sitului construit definite la art. 5, nu pot fi invocate în calitate de precedent legal pentru alte intervenţii arhitecturale/urbanistice similare în ţesutul istoric al acestor situri.

(5) Reglementarea activităţilor în cadrul siturilor are loc prin intermediul realizării unui complex de măsuri direcţionat spre protejarea acestei categorii de bunuri de patrimoniu cultural, care include:

a) Elaborarea în baza cercetărilor istorico-arhitecturale, istorico-urbanistice, de arhivă şi arheologice a Studiului de fundamentare istorico-arhitectural în limitele sitului construit. Conţinutul Studiului de fundamentare istorico-arhitectural, document care stă la baza elaborării tuturor tipurilor de documentaţie urbanistică referitoare la monumentele istorice - situri construite, se stabileşte prin regulament aprobat prin ordinul ministrului educației, culturii și cercetării;

b) Elaborarea regulamentelor urbanistice locale referitoare la dimensiunile, proporţiile, regimul de înălţime al edificiilor şi construcţiilor, soluţiile stilistice şi cromatice recomandate, utilizarea anumitor materiale de construcţie, interzicerii sau restricţionării amplasării de parcări, a publicităţii de stradă sau pe faţade, a altor restricţii necesare pentru asigurarea protejării bunurilor de patrimoniu cultural şi a tuturor caracteristicilor fundamentale ale mediului istorico-arhitectural a sitului.

(6) Documentaţia urbanistică elaborată pentru siturile construite se avizează în mod obligatoriu de autoritatea publică centrală responsabilă de domeniul protejării patrimoniului cultural, în sensul corespunderii acesteia prevederilor legislației în domeniul protejării monumentelor istorice, și este nulă de drept dacă se adoptă fără acest aviz de specialitate.

# CAPITOLUL V. ORGANIZAREA INSTITUȚIONALĂ A DOMENIULUI PROTEJĂRII MONUMENTELOR ISTORICE

## Articolul 31. Organisme și instituții de specialitate

În domeniul protejării monumentelor istorice activează următoarele organisme și instituții de specialitate: Ministerul Educației, Culturii și Cercetării, Institutul Național al Patrimoniului Cultural, Agenția Națională a Monumentelor și Siturilor și Consiliul Național al Monumentelor Istorice.

## Articolul 32. Ministerul Educației, Culturii și Cercetării

(1) Autoritatea publică centrală responsabilă de domeniul protejării și gestionării monumentelor istorice este Ministerul Educației, Culturii și Cercetării.

(2) În domeniul protejării monumentelor istorice Ministerul Educației, Culturii și Cercetării are următoarele atribuții:

a) formează politica statului în domeniul protejării monumentelor istorice;

b) elaborează strategia națională de protejare a monumentelor istorice și planul operațional de implementare a acesteia; planul național de conservare/restaurare a monumentelor istorice; actele normative privind clasarea, conservarea şi restaurarea monumentelor istorice, acreditarea experților, conservatorilor, restauratorilor, agenților economici specializați în operarea intervențiilor asupra monumentelor istorice; propunerile de actualizare a Registrului Național a Monumentelor Istorice;

c) asigură sistemul național instituțional în domeniul protejării monumentelor istorice; îndeplinirea angajamentelor statului asumate prin convențiile internaționale referitoare la protejarea monumentelor istorice la care Republica Moldova este parte; asigură prin intermediul programelor de studii primare şi superioare, formarea cunoştinţelor referitoare la patrimoniul cultural construit al ţării, la importanţa protejării lui în calitate de factor identitar, resursă importantă de dezvoltare, indice al nivelului de democratizare al societăţii şi al rădăcinilor culturale comune la nivel european;

d) organizează sistemul național de inventariere, cercetare, clasare, evidență a monumentelor istorice; de elaborare a reglementărilor/ metodologiilor din domeniu; de monitorizare şi control a protejării monumentelor istorice; funcționarea sistemului național de educație, formare, specializare și perfecționare în domeniul protejării monumentelor istorice (specialişti în managementul monumentelor istorice; arhitecţi şi ingineri specializaţi în proiectarea intervenţiilor la monumente istorice; muncitori specializaţi în operarea diferitor tipuri de intervenţii asupra monumentelor istorice; specialişti în dirigentarea şantierelor pentru monumente istorice);

e) aprobă normele și metodologiile din domeniul protejării monumentelor istorice; ordinele de instituire a regimului de protecție pentru bunurile imobile intrate în procedură de clasare;

f) avizează documentația de proiect de intervenții la monumente istorice și în zonele lor de protecție; proiectele hotarelor monumentelor istorice și a zonelor de protecție; documentațiile de urbanism care cuprind monumente istorice, precum și proiectele de amenajare a teritoriului pe plan național, regional şi ale unităţilor administrativ-teritoriale; proiectele de reglementări, norme sau metodologii elaborate de către autorități sau instituții publice, în cazul în care acestea ating direct sau indirect monumentele istorice;

g) eliberează acordul de intervenții la monumente istorice și în zonele de protecție ale acestora;

h) instituie Registrul arhitecților și inginerilor specializați în proiectarea intervențiilor la monumente istorice; Registrul operatorilor economici specializați în operarea intervențiilor asupra monumentelor istorice; Registrul conservatorilor şi restauratorilor specializați în operarea intervențiilor la monumente istorice și Registrul experţilor acreditaţi în domeniul protejării monumentelor istorice;

i) inițiază proiecte de expropriere pentru cauză de utilitate publică a monumentelor istorice, în vederea salvării acestora de la distrugere şi degradare;

j) reprezintă statul în relație cu proprietarii de monumente istorice şi cu titularii altor drepturi reale asupra acestora;

k) exercită, în numele statului, dreptul de preemțiune asupra monumentelor istorice;

l) încheie acorduri internaționale în domeniul protejării monumentelor istorice și asigură realizarea prevederilor acestora;

m) înaintează spre examinarea Guvernului propunerile Republicii Moldova de înscriere a monumentelor istorice în Lista UNESCO a patrimoniului mondial.

n) colaborează cu organizațiile internaționale și neguvernamentale la realizarea de programe şi proiecte de protejare și valorificare a monumentelor istorice;

(3) Atribuții speciale ale Ministerului Educației, Culturii și Cercetării:

 a) În cazul în care un monument istoric este prejudiciat ca urmare a încălcării obligațiilor de protecție prevăzute de prezenta lege, Ministerul Educației, Culturii și Cercetării va cere printr-o dispoziție specială persoanei responsabile de protecția acestuia să efectueze din cont propriu lucrările de restaurare a monumentului sau de restabilire integrală a acestuia, cu stabilirea unui termen de execuție a lucrărilor.

 b) În caz de nerespectare a dispozițiilor prevăzute la lit. a), Ministerul Educației, Culturii și Cercetării va evalua prejudiciul adus bunului cultural și va efectua lucrările din oficiu din contul persoanei responsabile de protecția monumentului istoric. Metodologia de evaluare a prejudiciului adus bunului imobil cu statut de monument istoric se aprobă prin ordinul Ministrului Educației, Culturii și Cercetării.

 c) în cazul în care un monument istoric este prejudiciat sau amenințat de daune, degradări sau distrugeri, Ministerul Educației, Culturii și Cercetării va cere persoanei responsabile de protecția acestuia să ia măsurile care se impun pentru înlăturarea elementelor și condițiilor care pun în pericol bunul cultural.

 d) În cazul degradării sau distrugerii monumentului istoric, ca urmare a neglijării solicitării Ministerului Educației, Culturii și Cercetării prevăzute la lit. c), față de persoana responsabilă de protecția acestuia se vor aplica prevederile de la lit. b) din prezentul articol.

##  Articolul 33. Institutul Naţional al Patrimoniului Cultural

(1) Institutul Naţional al Patrimoniului Cultural (în continuare Institutul) este o instituţie publică în subordinea Ministerului Educației, Culturii și Cercetării, finanţată de la bugetul de stat, precum și din venituri colectate.

(2) Institutul are misiunea de a gestiona la nivel național din punct de vedere științifico-practic și metodologic domeniile patrimoniului cultural imobil (monumente istorice și situri arheologice), patrimoniului cultural imaterial și a monumentelor de for public.

 (3) Institutul activează în bază de regulament de organizare şi funcţionare aprobat prin hotărâre de Guvern.

(5) Institutul organizează şi realizează contra plată activități specifice atribuţiilor sale, conform prevederilor legale, inclusiv prin încheierea de contracte cu persoane juridice sau fizice de specialitate. Mărimea tarifelor la servicii se stabilește de către Guvern.

(6) Institutul realizează următoarele atribuții de bază:

a) Realizează documentarea patrimoniul cultural național, inclusiv: elaborează dosarele de inventar a bunurilor de patrimoniu cultural național și a bunurilor culturale pasibile de a fi clasate; redactează fișele de clasare a bunurilor de patrimoniu cultural național; întocmește documentațiile necesare pentru includerea monumentelor și siturilor în Cadastrul Național al bunurilor imobile; coordonează elaborarea dosarelor de patrimoniu cultural imobil și imaterial pentru nominalizare în Listele UNESCO ale patrimoniului cultural mondial;

b) Ține evidența patrimoniului cultural național imobil și imaterial, a monumentelor de for public și a documentațiilor aferente, inclusiv: Registrele patrimoniului cultural național imobil și imaterial și a monumentelor de for public; registrele specialiștilor, experților, verificatorilor tehnici și operatorilor economici în domeniul patrimoniului cultural și a monumentelor de for public; Baza de date a patrimoniului cultural național și a monumentelor de for public; Dosarele de inventar a bunurilor de patrimoniu cultural și a monumentelor de for public; Arhiva patrimoniului cultural național; Documentații privind bunurile de patrimoniu cultural și de for public distruse sau dispărute;

c) Efectuează cercetări aplicate a bunurilor de patrimoniu cultural, relevă importanța științifică și socială a patrimoniului cultural, inclusiv: cercetează gradul de conservare a monumentelor și siturilor; identifică soluții de conservare/restaurare a monumentelor și siturilor, precum și soluții de reabilitare a patrimoniului cultural imaterial; editează reviste și alte publicații privind patrimoniul cultural; realizează cercetări de salvare a bunurilor de patrimoniu cultural; elaborează propuneri privind conținutul programelor naționale de conservare/restaurare și reabilitare a bunurilor de patrimoniu cultural;

d) Elaborează reglementări privind domeniul patrimoniului cultural și a monumentelor de for public, inclusiv: metodologii, norme și alte acte specifice domeniului protejării și managementului patrimoniului cultural și a monumentelor de for public;

e) Întocmește documentații de proiect de conservare-restaurare și documentații de deviz pentru monumente și situri;

f) Realizează expertiza în domeniul patrimoniului cultural și a monumentelor de for public, inclusiv, a monumentelor istorice, monumentelor de for public, siturilor arheologice; proiectelor de acte normative și de politici din domeniul patrimoniului cultural.

g) Execută în condiții de laborator specializat tehnologiile și metodologiilor specifice domeniului protejării monumentelor și siturilor;

h) Redactează rapoarte anuale privind implementarea Convențiilor UESCO și CoE în domeniul patrimoniului cultural;

i) Promovează formarea continuă în domeniul protejării și managementului patrimoniului cultural.

## Articolul 34. Agenția Naţională a Monumentelor și Siturilor

(1) Agenția Națională a Monumentelor și Siturilor (în continuare Agenția) este o autoritate administrativă aflată în subordinea Ministerului Educației, Culturii și Cercetării, finanțată de la bugetul de stat, precum şi din venituri colectate.

(2) Agenția este abilitată cu exercitarea controlului statului asupra aplicării unitare şi întocmai a legislației în domeniul protejării monumentelor istorice, siturilor arheologice şi monumentelor de for public.

(3) Agenția activează în bază de regulament de organizare şi funcționare aprobat prin hotărâre de Guvern.

(4) Agenția este formată din Oficiul central și patru subdiviziuni desconcentrate pentru zonele de Nord, Sud și Centru ale Republicii Moldova și municipiul Chișinău.

(5) Agenția îndeplinește următoarele atribuții:

a) Realizează inspectarea monumentelor istorice, siturilor arheologice, monumentelor de for public de categoria A, a zonelor lor de protecție, precum și a monumentelor istorice nou identificate;

b) Înfăptuiește inspectarea șantierelor de intervenții la monumente istorice, situri arheologice, monumente de for public de categoria A, la zone lor de protecție, precum și la monumente istorice nou identificate;

c) Monitorizează permanent starea monumentelor și siturilor;

d) Supraveghează respectarea și aplicarea unitară și întocmai a legislației în domeniul protejării monumentelor și siturilor și a respectării avizelor de specialitate eliberate de Ministerul Educației, Culturii și Cercetării;

e) Gestionează procesul de implementare a Obligaţiei de protejare a monumentelor istorice, notifică proprietarii/deținătorii de drept a monumentelor și siturilor referitor la obligațiile lor care decurg din legislația cu privire la protejarea patrimoniului cultural imobil, monitorizează îndeplinirea acestor obligații;

f) Documentează cazurile de încălcare a prevederilor legale în domeniul protejării patrimoniului cultural, elaborează procese verbale și a notelor de serviciu, cu informarea instanței de resort, iar după caz și a celor de drept.

g) Eliberează prescripţii şi înaintează, după caz, propuneri către organele competente privind suspendarea sau retragerea înregistrării de activitate şi a autorizaţiilor de construire pentru desfăşurarea activităţii de proiectare, executare a lucrărilor de intervenție la monumente istorice, în cazul constatării nerespectării legislaţiei în vigoare în domeniul protejării patrimoniului cultural imobil.

h) Sesizează organele de drept competente privind tragerea la răspundere civilă, contravențională sau penală pentru distrugerea/demolarea monumentelor istorice, pentru prejudicierea stabilităţii, autenticităţii, integrităţii lor şi a zonei lor de protecţie, precum şi pentru modificarea fără avize sau cu încălcarea avizelor de specialitate a exteriorului sau interiorului monumentelor istorice.

 i) Suspendează lucrările de intervenții operate cu încălcarea prevederilor legale în domeniul protejării monumentelor istorice.

j) Eliberează avize/expertize arheologice pentru lucrările de proiectare a construcțiilor noi la solicitarea certificatului de urbanism, după caz, cu achitarea cheltuielilor de deplasare în teren, conform normelor stabilite de Guvern.

k) Recepționează proiectele de intervenții la monumente istorice și de for public; examinează documentațiile de intervenții la monumentele istorice și de for public de categoria A, elaborează raportul de conformitate a proiectelor și le înaintează spre examinare consiliilor naționale de specialitate;

l) Verifică proiectele și devizele de conservare-restaurare pentru bunurile culturale imobile;

m) Elaborează proiectul planului naţional privind conservarea/restaurarea monumentelor istorice;

m) Redactează raportul analitic anual, iar după caz rapoarte intermediare, privind starea monumentelor și siturilor din Republica Moldova.

## Articolul 35. Consiliul Naţional al Monumentelor Istorice.

(1) Consiliul Naţional al Monumentelor Istorice (în continuare Consiliu) este un organism de specialitate, care reprezintă autoritatea ştiinţifico-metodică în domeniul protejării de stat a monumentelor istorice.

(2) Consiliul funcţionează funcţionează pe lângă Ministerul Educației, Culturii și Cercetării în baza de regulament de organizare şi funcţionare aprobat prin hotărâre de Guvern.

(3) Consiliul este format din specialişti şi experţi acreditați în domeniu, care deţin cunoştinţe şi experienţă profesională științifică, teoretică și metodologică în domeniul protejării monumentelor istorice.

(4) Numirea membrilor Consiliului se face la propunerea subdiviziunii de specialitate a Ministerului Educației, Culturii și Cercetării, prin ordinul ministrului educației, culturii și cercetării, pentru un mandat de 4 ani.

(5) Independenţa opiniei membrilor Consiliului în adoptarea avizelor Consiliului este garantată prin prezenta lege.

(6) Retribuirea membrilor Consiliului Național al Monumentelor Istorice se efectuează în conformitate cu actele normative în vigoare, în limitele mijloacelor prevăzute în bugetul de stat Ministerului Educației, Culturii și Cercetării.

(7) Consiliul Național al Monumentelor Istorice examinează și avizează următoarele:

a) metodologii, norme, normative şi reglementări din domeniul protejării monumentelor istorice;

b) planul naţional privind conservarea/restaurarea monumentelor istorice;

c) secţiunea „Monumente şi situri construite" a proiectul Planului de amenajare a teritoriului naţional, regional şi a unităţilor administrativ-teritoriale;

d) planurile/studiile de fundamentare istorico-culturală şi secţiunile de specialitate din proiectele planurilor urbanistice generale, zonale şi de detaliu, care au ca obiect monumente istorice, inclusiv situri construite;

e) propunerile privind clasarea imobilelor, ansamblurilor de imobile şi/sau siturilor construite în Registrul naţional al monumentelor istorice;

f) documentația privind hotarele terenului/terenurilor monumentelor istorice, inclusiv a siturilor construite, sau propuse a fi clasate;

g) documentaţia/studiile de fundamentare istorico-ştiinţifică pentru delimitarea zonelor de protecţie a monumentelor istorice sau a siturilor construite, sau propuse a fi clasate;

h) temele de proiectare pentru elaborarea documentației de proiect de intervenție asupra monumentelor istorice de categoria monument și ansamblu proprietate publică;

i) documentațiile cu propuneri de intervenţii asupra monumentelor istorice și în zonele lor de protecţie (schițe de proiecte și proiecte de execuție);

j) documentațiile cu propuneri de intervenţii asupra imobilelor existente fără statut de monument situate în situri construite cu statut de monument istoric (schițe de proiecte și proiecte de execuție);

k) documentaţiile cu propuneri de construcţii noi în limitele siturilor construite cu statut de monument istoric (schițe de proiecte și proiecte de execuție);

l) propunerile de înscriere a monumentelor istorice în Lista UNESCO a patrimoniului cultural mondial;

# CAPITOLUL VI. ATRIBUŢIILE AUTORITĂŢILOR PUBLICE LOCALE ȘI A UNITĂȚILOR TERITORIALE AUTONOME ÎN DOMENIUL PROTEJĂRII MONUMENTELOR ISTORICE

## Articolul 36. Atribuţii generale

(1) În vederea protejării monumentelor istorice şi a respectării prevederilor legale în domeniu, autorităţile publice locale și ale unităților teritoriale autonome au următoarele atribuţii generale:

a) cooperează cu organismele de specialitate şi cu instituţiile publice cu responsabilități în domeniul protejării monumentelor istorice, precum și cu proprietarii sau administratorii de drept a monumentelor istorice;

b) după caz, se asociază cu alte autorități, precum şi cu persoane fizice sau juridice pentru realizarea unor lucrări de protejare a monumentelor istorice şi pot înființa în acest scop instituții sau servicii publice de interes local;

c) cuprind în programele de dezvoltare economică-socială şi urbanistică, respectiv de amenajare a teritoriului, obiective specifice privind protejarea monumentelor istorice, elaborează, actualizează şi aprobă, în baza avizelor de specialitate, documentațiile de amenajare a teritoriului şi de urbanism privind monumentele istorice, inclusiv siturile construite;

d) informează de urgență Agenția Națională a Monumentelor și Siturilor cu privire la degradările / distrugerile produse la monumentele istorice din raza teritoriului administrat;

e) iau măsurile tehnice şi administrative necesare în vederea prevenirii degradării monumentelor istorice.

 (2) Autoritățile publice locale și unitățile teritoriale autonome elaborează şi aplică regulamentele locale de construcție pentru zonele de protecţie a monumentelor istorice, doar în baza şi în condiţiile avizului Ministerului Educației, Culturii și Cercetării.

## Articolul 37. Atribuţiile autorităţilor publice locale de nivelul I

monumentelor istorice autoritățile publice locale de nivelul I au următoarele atribuţii:

a) colaborează cu Agenția Națională a Monumentelor și Siturilor, Institutul Național al Patrimoniului Cultural și subdiviziunea responsabilă de domeniul culturii din cadrul autorității publice de nivelul II, iar după caz, a unității teritoriale autonome, în scopul asigurării protejării monumentelor și siturilor din raza teritoriului administrat;

b) în contextul întocmirii sau modificării planurilor urbanistice generale, zonale sau de detaliu a localităţilor, asigură elaborarea documentaţiei pentru delimitarea zonelor de protecţie a monumentelor istorice;

c) prevăd, în termen de până la 12 luni de la clasarea monumentelor istorice, alocațiile bugetare necesare pentru includerea lor în documentaţia de urbanism şi amenajare a teritoriului şi în regulamentele aferente;

d) elaborează regulamentele de urbanism pentru zonele de protecţie a monumentelor istorice, inclusiv şi pentru siturile construite, şi le aprobă în condiţiile avizului de specialitate al Ministerului Educației, Culturii și Cercetării;

e) elaborează sau, după caz, aprobă programe ori măsuri administrative, bugetare sau fiscale speciale de prevenire a degradării monumentelor istorice, inclusiv, a siturilor construite din localitatea respectivă;

f) colaborează cu compartimentele specializate ale altor autorităţi ale administraţiei publice locale, în cazul în care monumentele istorice şi zonele de protecţie a acestora se află pe teritoriul mai multor unităţi administrativ-teritoriale;

g) eliberează actele permisive pentru lucrări ce urmează a se executa la monumente istorice şi pentru imobile aflate în zona de protecţie a monumentelor istorice, inclusiv în cadrul siturilor construite, în condiţiile avizului de specialitate al Ministerului Educației, Culturii și Cercetării.

 (2) La data emiterii actelor permisive pentru lucrări ce urmează a se executa la monumente istorice și situri arheologice, în zonele de protecţie a acestora, autorităţile emitente transmit copii ale acestor documente Agenției Naționale a Monumentelor și Siturilor.

## Articolul 38. Atribuţiile primarului

În domeniul protejării monumentelor istorice Primarul localității are următoarele atribuţii specifice:

a) la autorizarea intervenţiilor asupra monumentelor istorice şi în zonele lor de protecţie verifică prezența avizelor de specialitate în domeniul monumentelor istorice şi conformitatea autorizaţiei cu prevederile acestora, precum şi conformarea documentaţiei de proiect la dispoziţiile cuprinse în Obligaţia privind protejarea monumentului istoric, asigură menţionarea în autorizaţie a tuturor condiţiilor conţinute în avize;

b) ia măsuri pentru autorizarea prioritară a documentaţiilor care se referă la intervenţii asupra monumentelor istorice;

c) dispune oprirea oricăror lucrări de construire sau de desfiinţare pe terenul monumentelor istorice, sau în zona lor de protecție, în cazul descoperirii de vestigii arheologice, hotărăşte şi, după caz, organizează paza temporară acestora şi anunţă Agenția Națională a Monumentelor și Siturilor pentru intervenții de urgență;

d) asigură, în colaborare cu Agenția Națională a Monumentelor și Siturilor și subdiviziunea responsabilă de domeniul culturii din cadrul autorității publice de nivelul II, iar după caz, a unității teritoriale autonome, aplicarea însemnelor distinctive de monumente istorice şi controlează întreţinerea lor de către proprietar;

e) asigură efectuarea, împreună cu serviciile publice de pompieri, de acţiuni de prevenire şi stingere a incendiilor la monumente istorice.

## Articolul 39. Atribuţiile autorităţilor publice locale de nivelul II și a unităților teritoriale autonome

În domeniul protejării monumentelor istorice, autorităţile publice locale de nivelul II și a unităților teritoriale autonome au următoarele atribuţii:

a) Prevăd în structura subdiviziunii responsabile de domeniul culturii din subordine posturi ori sarcini de serviciu precise în domeniul protejării monumentelor istorice, facilitează comunicarea dintre aceste subdiviziuni şi consiliile locale ale oraşelor şi comunelor din teritoriul subordonat;

b) Iniţiază procedura de expropriere pentru cauză de utilitate publică în vederea protejării monumentelor istorice, în situațiile şi cu respectarea condiţiilor prevăzute de lege;

c) Anunță Ministerul Educației, Culturii și Cercetării, prin intermediul subdiviziunilor responsabile de domeniul culturii, privind cazurile de descoperire a vestigiilor arheologice și lucrările neautorizate de construire sau de desființare operate pe terenul monumentelor istorice sau în zona lor de protecție.

## Articolul 40. Cooperarea în domeniul protejării monumentelor istorice

(1) Autoritățile publice centrale, locale și ale unităților teritoriale autonome, stabilesc forme de colaborare pentru îmbunătățirea cunoștințelor și pentru realizarea protejării monumentelor istorice, în conformitate cu legislația în vigoare.

(2) Autoritatile publice colaborează cu instituții internaționale, organizații non-guvernamentale, asociații, entități publice și religioase și cu cetățeni privați, în domeniul protejăriii și valorificării monumentelor istorice, în conformitate cu legislația în vigoare.

 (3) Valorificarea monumentelor istorice trebuie stimulată și susținută prin cooperarea dintre autoritățile centrale, locale și ale unităților teritoriale autonome, cu participarea unor subiecți privați sau asociativi, indiferent dacă sunt persoane fizice sau juridice.

# CAPITOLUL VII. OBLIGAŢIILE PROPRIETARILOR DE MONUMENTE ISTORICE

## Articolul 41. Obligaţiile proprietarilor şi titularilor dreptului de administrare asupra monumentelor istorice

(1) În scopul protejării monumentelor istorice proprietarii şi titularii dreptului de administrare sau ai altor drepturi reale asupra monumentelor istorice sunt obligaţi:

a) să întreţină, să folosească şi să exploateze imobilul numai cu respectarea prevederilor prezentei legi şi a Obligaţiei privind protejarea monumentului istoric, conform art. 42;

b) să asigure paza, integritatea şi protecţia monumentelor istorice, să ia măsuri pentru prevenirea şi stingerea incendiilor, să asigure efectuarea lucrărilor de conservare, consolidare, restaurare, reparaţii curente şi de întreţinere a acestora în condiţiile legii;

c) să înştiinţeze de urgenţă, în scris, Agenția Națională a Monumentelor și Siturilor, precum şi primăria oraşului ori a comunei respective despre orice modificări sau degradări fizice a monumentelor istorice deţinute;

d) să înştiinţeze de urgenţă, în scris şi telefonic, Agenția Națională a Monumentelor și Siturilor, precum şi primăria oraşului sau al comunei respective despre descoperirea întâmplătoare a oricăror construcţii, elemente de construcţii, a unor piese de inventar fix ori mobil sau a unui vestigiu arheologic necunoscut, asigurând păstrarea descoperirilor în condiţiile legii, până la sosirea delegatului instituției de specialitate, dar nu pentru mai mult de 15 zile;

e) să asigure accesul specialiştilor din cadrul Agenției Naționale a Monumentelor și Siturilor, în vederea constatării stării de conservare sau pentru efectuarea de cercetări de expertizare a monumentelor istorice şi pentru operaţiunile de evidenţă;

f) în cazul în care solicită descărcarea imobilului de sarcina arheologică, să finanţeze săpătura/cercetarea arheologică, conservarea şi protejarea eventualelor vestigii imobile descoperite cu ocazia efectuării cercetării arheologice;

g) să obţină avizele prevăzute de lege pentru toate intervenţiile operate asupra monumentelor istorice;

h) să asigure efectuarea lucrărilor de conservare, consolidare, restaurare, precum şi a oricăror alte lucrări, conform prevederilor legale, numai de către persoane fizice sau juridice acreditate în acest sens şi să prevadă în contracte condiţiile cuprinse în avizul de specialitate;

i) să respecte toate condiţiile cuprinse în avizul de specialitate atunci când execută ei însăşi lucrări de întreţinere curentă sau orice alte intervenţii, conform prevederilor prezentei legi;

j) să permită, pe baza prevederilor contractuale, executarea intervenţiilor asupra monumentelor istorice deţinute, în cazul în care acestea sunt iniţiate şi finanţate de persoane juridice abilitate în condiţiile prezentei legi;

k) să permită montarea şi să întreţină însemnul distinctiv care marchează calitatea de monument istoric a imobilului;

l) sa comunice Agenției Naționale a Monumentelor și Siturilor, orice schimbare a titularului dreptului de proprietate, de administrare sau a altor drepturi reale, după caz, asupra monumentelor istorice.

(2) Cu privire la înstrăinarea, închirierea sau concesionarea imobilelor monumente istorice proprietate privată, proprietarii acestora au următoarele obligaţii:

a) să înştiinţeze în scris Agenția Națională a Monumentelor și Siturilor, despre intenţia de a înstrăina monumentul istoric, în vederea exercitării dreptului de preemţiune al statului sau, după caz, al unităţii administrativ-teritoriale, în condiţiile prezentei legi;

b) să notifice viitorului proprietar, chiriaş sau concesionar regimul juridic al monumentului istoric pe care îl deţine, precum şi Obligaţia privind folosinţa monumentului istoric;

c) să înştiinţeze în scris Agenția Națională a Monumentelor și Siturilor, despre schimbarea proprietarului sau a administratorului în termen de 15 zile de la data încheierii contractelor, potrivit legii, şi să transmită autorităţilor respective o copie de pe acte.

(3) În caz dacă proprietar al bunului protejat este statul sau autoritățile publice locale, persoana juridică în gestiunea sau în folosința căreia se află monumentul istoric, precum și organizația ei superioară, creează toate condițiile necesare pentru îndeplinirea obligațiilor menționate la alin. (1)-(2).

(4) În cazul în care un monument istoric nu are proprietar cunoscut, obligaţiile decurgând din prezenta lege revin administrației autorităţii publice locale pe al cărei teritoriu este situat monumentul istoric.

(5) În cazul constatării lăsării monumentului istoric fără întreţinere, în paragină şi degradare, proprietarul este amendat şi obligat să intervină cu măsuri urgente, după caz, de întreţinere, consolidare şi/sau restaurare a acestuia, sub sancţiunea exproprierii monumentului istoric.

## Articolul 42. Obligația privind protejarea monumentului istoric

(1) Obligaţia privind protejarea monumentului istoric reprezintă actul legal în care sunt expuse condiţiile şi regulile de utilizare/exploatare a monumentului istoric, de acces la acesta a cetăţenilor, de efectuare a lucrărilor de conservare/restaurare, de întreţinere şi a altor activități de protejare a acestuia.

(2) Obligaţia privind protejarea monumentului istoric:

a) este întocmită de Agenția Națională a Monumentelor și Siturilor în baza regulamentului aprobat prin hotărâre de Guvern.

b) este adusă la cunoștința proprietarului de către Agenția Națională a Monumentelor și Siturilor în termen de 90 de zile de la data publicării în Monitorul Oficial al Republicii Moldova a hotărârii Parlamentului de conferire a statutului de monument istoric.

c) este servitute constituită în folosul imobilului protejat şi se înscrie gratuit în registrul bunurilor imobile de către proprietar în termen de 60 de zile de la data comunicării ei.

d) este parte integrantă din Cartea tehnica a construcţiei, iar în situaţia în care aceasta nu există, ţine locul documentaţiei tehnice de utilizare a bunului imobil protejat.

f) însoțește actele de proprietate, de concesiune sau de închiriere pe tot parcursul existenței imobilului în cauză.

# CAPITOLUL VIII. FINANŢAREA ACTIVITĂŢILOR DE PROTEJARE A MONUMENTELOR ISTORICE

## Articolul 43. Surse și modalități de finanțare a activităților de protejare a monumentelor istorice

 (1) Protejarea monumentelor istorice se finanțează de către proprietarii sau deținătorii acestora și, după caz, poate fi cofinanțată din alocații asigurate de la bugetul de stat, bugetele locale, unităților teritoriale autonome sau din venituri colectate.

(2) În cazul în care statul, autorităţile publice locale și ale unităților teritoriale autonome acordă sprijin financiar, acesta constă în acoperirea parţială sau totală a costurilor studiilor şi documentațiilor tehnice, precum şi, după caz, a lucrărilor de intervenție la monumentele istorice.

 (3) Lucrările de documentare, cercetare, expertizare, proiectare şi de execuție a lucrărilor proiectate care se efectuează la monumentelor istorice și care sunt finanţate din alocații publice sunt supuse regimului general de atribuire a lucrărilor publice potrivit legislaţiei privind achiziţiile publice.

## Articolul 44. Bugetul autorităților publice pentru protejarea monumentelor istorice

 (1) Autoritățile publice centrale prevăd în bugetele proprii alocații necesare pentru protejarea monumentelor istorice aflate în proprietatea publică a statului pe care le administrează.

 (2) Autoritățile publice locale și ale unităților teritoriale autonome asigură în bugetele proprii alocații necesare pentru protejarea monumentelor istorice aflate în proprietatea sau în administrarea sa.

 (3) Finanțarea activităților de protejare se face în limitele alocațiilor prevăzute pentru aceste scopuri în bugetele statului, ale autorităților publice locale și ale unităților teritoriale autonome.

 (4) În bugetul Ministerului Educației, Culturii și Cercetării se prevăd:

a) alocări bugetare necesare în vederea finanţării sau cofinanţării lucrărilor de protejare a monumentelor istorice deținute;

b) alocații bugetare destinate cofinanţării lucrărilor de protejare a monumentelor istorice proprietate publică administrate de alte autorități publice decât Ministerul Educației, Culturii și Cercetării;

c) alocații bugetare destinate cofinanţării lucrărilor de protejare a monumentelor istorice aflate în proprietatea sau în administrarea persoanelor fizice sau juridice de drept privat;

d) alocații bugetare pentru realizarea dreptului de preemțiune a statului în cazul scoaterii spre vânzare a monumentelor istorice deținute de către persoane de drept privat.

e) finanțările prevăzute la alin. (b), (c) și (d) se vor realiza în bază de regulament aprobat prin hotărâre de Guvern.

## Articolul 45. Contribuţia financiară a autorităților publice și garanția imobiliară

(1) În caz dacă staul, respectiv autorităţile administraţiei publice locale și ale unității teritoriale autonome, contribuie la acoperirea costurilor lucrărilor menţionate la art. 43 alin. (2)-(3), proporţia contribuţiei, procedurile, precum şi condiţiile pe care trebuie sa le îndeplinească proprietarul, altul decât statul, municipiul, oraşul sau comuna, se stabilesc prin norme metodologice aprobate prin hotărâre de Guvern, la propunerea Ministerului Educației, Culturii și Cercetării.

(2) În situaţiile şi în condiţiile prevăzute la alin. (1), la data alocării sprijinului financiar în cuantumul contribuţiei statului, a autorităţilor administraţiei publice locale sau a unității teritoriale autonome asupra imobilului monument istoric se constituie o garanţie imobiliară pentru o perioada de 10 ani în favoarea statului, respectiv a unităţilor administrativ-teritoriale.

(3) Garanţia imobiliară prevăzută la alin. (2) se recuperează în totalitate de la beneficiarul contribuţiei statului sau, după caz, a autorităţilor administraţiei publice locale sau a unității teritoriale autonome, împreună cu dobânzile aferente, în situaţia în care bunul în cauză a fost înstrăinat de proprietar altei persoane decât statul, autoritatea administraţiei publice locale sau unității teritoriale autonome, înainte de împlinirea perioadei de 10 ani de la constituirea garanţiei imobiliare.

(9) La data împlinirii termenului de 10 ani, garanţia imobiliară instituită asupra imobilului se stinge de drept.

## Articolul 46. Acoperirea costului lucrărilor asupra monumentelor istorice incluse în programe stabilite prin hotărâri de Guvern

(1) Costul lucrărilor de proiectare, expertizare, conservare, reparare, consolidare, restaurare şi punere în valoare a monumentelor istorice, ori unor imobile din cadrul ansamblurilor sau siturilor, aflate în proprietate publică sau privată, incluse în programe de importanță națională sau internațională stabilite prin hotărâre de guvern, pot fi acoperite total sau parțial din bugetul de stat, al autorităților locale sau a unităților teritoriale autonome, prin intermediul autorității/instituției bugetare care participă la realizarea programelor.

(2) Pentru acoperirea costului lucrărilor prevăzute la alin. (1) nu este obligatorie constituirea de garanţii de către beneficiarii contribuţiei.

(3) Lucrările prevăzute la alin. (1) sunt lucrări de interes public naţional, pentru care nu se datorează taxa pentru eliberarea certificatului de urbanism şi autorizaţiei de construire.

## Articolul 47. Scutiri de impozite și compensări pentru monumente istorice

(1) Titularii dreptului de proprietate și proprietarii monumentelor istorice sunt scutiţi de plata impozitului pe componentele construite ale monumentului (clădiri) și pe terenul monumentului, cu excepţia spaţiilor în care se desfăşoară activităţi economice sau comerciale.

(2) Pentru suprafaţa ocupată la sol de imobilele prevăzute la alin. (1) nu se plătește impozitul pe teren.

(3) Persoanele fizice sau juridice care gestionează un monument istoric proprietate a statului, a autorităţii publice locale sau a unității teritoriale autonome, prin contract de arendă şi care au finanţat lucrări de protejare a monumentului şi au asigurat executarea acestor lucrări în conformitate cu prevederile prezentei legi, au dreptul la reducerea plăţii de arendă în suma cheltuielilor suportate sau a unei părţi din această sumă, fapt stipulat în contractul respectiv de arendă. Ordinea stabilirii plăţii reduse de arendă şi volumul acesteia pentru monumentele istorice proprietate a statului se determină de Guvern, iar pentru monumentele istorice proprietate a autorităţilor publice locale, după caz, de către autorităţile publice locale de nivelul II competente teritorial sau ale unității teritoriale autonome.

(4) Persoanele fizice sau juridice, care dețin un monument istoric și care finanțează lucrări de intervenție pentru conservarea monumentului istoric, au dreptul de compensarea parțială parţială a cheltuielilor suportate în cazul în care aceste lucrări au fost executate în strictă conformitate cu prevederile prezentei legi. Volumul compensaţiei se determină în conformitate cu prevederile legii bugetului Republicii Moldova şi face parte din Planul naţional privind conservarea/restaurarea monumentelor istorice.

## Articolul 48. Asigurarea exercitării dreptului de preemțiune al statului

Pentru exercitarea dreptului de preemțiune al statului în cazul monumentelor istorice, Ministerul Educației, Culturii și Cercetării, în calitate de titular al acestui drept, este asigurat cu mijloacele financiare necesare.

# CAPITOLUL IX. RĂSPUNDEREA PENTRU ÎNCĂLCAREA PREZENTEI LEGI ȘI APLICAREA CONVENȚIILOR INTERNAȚIONALE

## Articolul 49. Răspunderea pentru încălcarea prezentei legi

Persoanele fizice şi juridice răspund civil, contravenţional şi penal pentru încălcarea prevederilor prezentei legi.

## Articolul 50. Aplicarea convențiilor internaționale în domeniul protejării patrimoniului cultural

În cazul în care convențiile internaționale în domeniul protejării patrimoniului cultural la care Republica Moldova este parte prevăd alte norme decât cele stabilite de prezenta lege, se aplică prevederile convenţiilor internaţionale.

# CAPITOLUL X. DISPOZIŢII FINALE ȘI TRANZITORII

## Articolul 51.

(1) Guvernul, în termen de 12 luni de la intrarea în vigoare a prezentei legi:

a) va aproba:

Regulamentul de organizare şi funcţionare a Institutului Naţional al Patrimoniului Cultural.

Regulament de organizare şi funcţionare a Agenției Naționale a Monumentelor și Siturilor.

Regulamentul de organizare și funcționare a Consiliului Național al Monumentelor Istorice

Regulamentul de organizare și funcționare a rezervațiilor istorico-culturale

Regulamentul cu privire la concesionarea monumentelor istorice

Regulamentul privind zonele de protecţie a monumentelor istorice.

Regulament privind obligaţia de protejare a monumentului istoric.

Regulament privind finanţarea și scutirea de taxe a lucrărilor de protejare a monumentelor istorice.

Regulament privind tarifele la servicii oferite de Institutul Național al Patrimoniului Cultural.

b) va aduce actele sale normative în corespundere cu prevederile prezentei legi.

 (2) Ministerul Educației, Culturii și Cercetării:

în termen de 12 lunide la intrarea în vigoare a prezentei legi va aproba:

Regulamentul privind Registrul naţional și registrele locale ale monumentelor istorice

Regulamentul privind principiile de intervenție asupra monumentelor istorice

Regulamentul privind principiile de intervenție în cadrul siturilor construite

Regulamentul privind conţinutul studiului de fundamentare istorico-arhitectural

Regulament privind conținutul studiului de fezabilitate pentru concesiunea monumentelor istorice

Regulament privind accesul publicului la monumentele istorice

Normele şi metodologiile din domeniul protejării monumentelor istorice

în termen de maxim 24 luni de la adoptarea prezentei legi:

va aduce la cunoștința proprietarilor monumentelor istorice incluse în Registrul monumentelor Republicii Moldova ocrotite de stat, aprobat prin Hotărîrea Parlamentului nr. 1531 din 22 iunie 1993, Obligaţia privind protejarea monumentului istoric.

va prezenta Agenției Servicii Publice, informația necesară pentru includerea în Cadastrul Bunurilor Imobile al Republicii Moldova, a statutului de monumente istorice a bunurilor culturale imobile incluse în Registrul monumentelor Republicii Moldova ocrotite de stat, aprobat prin Hotărîrea Parlamentului nr. 1531 din 22 iunie 1993.

în termen de 12 luni de la adoptarea prezentei legi:

va asigura preluarea în administrarea Institutului Național al Patrimoniului Cultural întreaga documentaţie de la instituţiile care au funcţionat anterior în domeniul monumentelor istorice, inclusiv arhiva de specialitate a Ministerului Educației, Culturii și Cercetării.

(3) Agenția servicii publice:

în termen de 24 luni de la adoptarea prezentei legi va include în Cadastrul Bunurilor Imobile al Republicii Moldova, statutul de monumente istorice a bunurilor culturale imobile incluse în Registrul monumentelor Republicii Moldova ocrotite de stat, aprobat prin Hotărîrea Parlamentului nr. 1531 din 22 iunie 1993.

(4) La intrarea în vigoare a prezentei legi,

se abrogă:

Legea privind ocrotirea monumentelor nr.1530-XII din 22.06.1993 (republicată în Monitorul Oficial nr.15-17 din 02.02.2010).

art.1 din Hotărârea Parlamentului nr.1531-XII din 22.06.1993 pentru punerea în aplicare a Legii privind ocrotirea monumentelor (Monitorul Oficial nr.15-17 din 02.02.2010).

se modifică:

sintagma “pentru punerea în aplicare a Legii privind ocrotirea monumentelor” din titlul Hotărârii Parlamentului nr.1531-XII din 22.06.1993 (Monitorul Oficial nr.15-17 din 02.02.2010) se substituie cu sintagma “cu privire la Registrul monumentelor Republicii Moldova ocrotite de stat”.